
[bookmark: _GoBack]A 2013. évi vezetői prémiumfeladatok kitűzése
Szarvas Ferenc BVK HOLDING Zrt. vezérigazgató részére

1. Célkitűzés: 
Vonatkozó prémium mértéke: a tárgyévben ténylegesen kifizetett alapbér maximum 25%-a.
Feladat: A csoportszintű korrigált adózott eredmény teljesítése, túlteljesítése, azaz a városüzemeltetési közmű közszolgáltató társaságok (BGYH Zrt, BTI Zrt, FKF Zrt, FŐKÉTÜSZ Kft, FŐTÁV Zrt. és FTSZV Kft.) BVK HOLDING Zrt. igazgatósága által elfogadott, üzleti tervadataiban szereplő korrigált adózott eredményeinek összegéből számított, eredmény (1. számú melléklet) teljesítése, túlteljesítése.
Jelen célkitűzés szempontjából korrigált adózott eredmény = adózott eredmény +/- korrekciók (korrekciók: értékcsökkenési leírás, BVK szolgáltatási díj, értékvesztés, céltartalék, aktivált saját teljesítmények értéke)  
A célkitűzés teljesítésének igazolása: A célkitűzés teljesítését, a közmű közszolgáltató társaságok a korrigált adózott eredmény tekintetében a Tulajdonos által elfogadott, könyvvizsgáló által záradékolt 2013. évi beszámolójának egy példányával szükséges igazolni.
Teljesítés: A feladat teljesített, és a tárgyévben ténylegesen kifizetett alapbér 12,5%-a kifizethető, amennyiben a fentiekben meghatározott és igazolt csoportszintű korrigált adózott eredmény (jelen célkitűzés tekintetében a továbbiakban: csoportszintű eredmény), eléri a célkitűzésben meghatározott tervezett csoportszintű eredményt.
Részteljesítés: Jelen prémium feladatban részteljesítésre nincs lehetőség, tehát amennyiben a fentiekben meghatározott és igazolt csoportszintű eredmény, nem éri el a célkitűzésben meghatározott tervezett csoportszintű eredményt, a célkitűzéshez kapcsolódóan nem fizethető prémium.
Túlteljesítés: Amennyiben a fentiekben meghatározott és igazolt csoportszintű eredmény, meghaladja a célkitűzésben meghatározott tervezett csoportszintű eredményt, a jelen célkitűzéshez kötött prémium mértéke a következők szerint növelhető: 
A tervszerinti csoportszintű eredmény túlteljesítése a vonatkozó prémium növekedését vonja maga után úgy, hogy a tervszerinti csoportszintű eredmény túlteljesítésének minden egyes százalékára a vezető tárgyévben ténylegesen kifizetett alapbérének 1,25%-a fizethető prémiumként, azzal a feltétellel, hogy a jelen célkitűzéshez kapcsolódóan kifizethető prémium mértéke a teljesítést és túlteljesítést egyaránt figyelembe véve sem haladhatja meg a tárgyévben ténylegesen kifizetett alapbér 25%-át.
A vonatkozó prémium 50%-ának 30%-a prémium előlegként kifizethető, amennyiben a lezárt júniusi könyvelés eredményei alapján a gazdasági igazgató és a vezérigazgató együttesen úgy ítélik meg, hogy a tervezett eredmény várhatóan teljesülni fog.  

2. Célkitűzés:
Vonatkozó prémium mértéke: a tárgyévben ténylegesen kifizetett alapbér maximum 5%-a.
Feladat: A BVK HOLDING Zrt. igazgatósága által elfogadott, a BVK HOLDING Zrt-re vonatkozó 2013. évi üzleti tervben szereplő személyi jellegű ráfordítások, anyagjellegű ráfordítások, értékcsökkenési leírás, valamint a képzett céltartalékok összegének (jelen célkitűzés tekintetében a továbbiakban együttesen: BVK összköltség) (1. számú melléklet) tartása, csökkentése.  
A célkitűzés teljesítésének igazolása: A célkitűzés teljesítését, a tényleges BVK összköltséget, a BVK HOLDING Zrt. gazdasági igazgatója által ellenjegyzett, a Tulajdonos által elfogadott, könyvvizsgáló által záradékolt BVK HOLDING Zrt. 2013. évi eredmény kimutatásának másolatával szükséges igazolni.
Teljesítés: A feladat teljesített, és a vezető tárgyévben ténylegesen kifizetett alapbérének 2,5%-a kifizethető, amennyiben a Tulajdonos által elfogadott, a könyvvizsgáló által záradékolt 2013. évi BVK HOLDING Zrt. eredmény kimutatásában szereplő tényleges BVK összköltség nem haladja meg, a célkitűzésben meghatározott tervezett BVK összköltség összegét.
Részteljesítés: Jelen prémium feladatban részteljesítésre nincs lehetőség.
Túlteljesítés: Amennyiben a fentiekben meghatározott tényleges BVK összköltség legalább 1%-kal alacsonyabb, a célkitűzésben meghatározott tervezett BVK összköltségnél (azaz (tényleges BVK összköltség / tervezett BVK összköltség) ≤0,99), a vezető tárgyévben ténylegesen kifizetett alapbérének további 2,5%-a fizethető ki prémiumként.
A vonatkozó prémium 50%-ának 30%-a prémium előlegként kifizethető, amennyiben a lezárt júniusi könyvelés eredményei alapján a gazdasági igazgató és a vezérigazgató együttesen úgy ítélik meg, hogy a tervezett költségek tartása várhatóan teljesülni fog.  

3. Célkitűzés:
Vonatkozó prémium mértéke: a tárgyévben ténylegesen kifizetett alapbér maximum 10%-a.
Feladat: 2013. december 31. napig csoportszintű kockázatkezelési szabályzat kidolgozása és BVK Igazgatósági elfogadtatása.
A célkitűzés teljesítésének igazolása: A célkitűzés teljesítését a BVK HOLDING Zrt. vezérigazgatója által aláírt csoportszintű kockázatkezelési szabályzat, valamint a szabályzat elfogadásáról szóló igazgatósági határozat másolatával szükséges igazolni.
Teljesítés: A feladat teljesített, és a tárgyévben ténylegesen kifizetett alapbér 10%-a kifizethető, amennyiben 2013. december 31. napig a BVK HOLDING Igazgatósága elfogadja azt, a tagvállalatokkal és a BVK jogi és Gazdasági igazgatóságával előzetesen leegyeztetett csoportszintű kockázatkezelési szabályzatot, amelyben a pénzügyi- , technológiai-, vállalatbiztonsági-, adat és információkezelési-, visszaélési-, szabálytalan működésből fakadó-, és a beszerzéshez kapcsolódó kockázatokra vonatkozóan kidolgozásra és szabályozásra kerülnek a kockázatok megelőzésével, felismerésével és elhárításával, vagy mérséklésével kapcsolatos intézkedési és jelentési minimum előírások.
Részteljesítés: A feladat részben teljesített, és a tárgyévben ténylegesen kifizetett alapbér 6%-a kifizethető, amennyiben 2013. december 31. napig elkészül a fentiek szerinti csoportszintű kockázatkezelési szabályzat, azonban az az igazgatóság által még nem kerül elfogadásra.
Túlteljesítés: Jelen prémium feladatban túlteljesítésre nincs lehetőség.
Jelen prémiumfeladathoz kapcsolódóan előleg nem fizethető. 


Az éves prémiumok elszámolására, kifizetésére a 2013. évi beszámoló Tulajdonos általi elfogadását követően kerülhet sor.
Amennyiben előleg kifizetés történt évközben, de tárgyév végére az előírt feltételek nem teljesülnek, az előleget vissza kell fizetni az értékelés átvételétől számított 30 napon belül.
A prémiumfeladatok kitűzésével egyidejűleg a kifizetésre vonatkozóan az alábbi korlátozó tényezők kerülnek meghatározásra:
1.  Amennyiben a BVK HOLDING Zrt-nek 2013. december 31. napon lejárt köztartozása van, amelyre fizetési haladékot nem kapott, a prémium célkitűzések értékelése eredményeként meghatározott kifizethető prémium összegét a tárgyévben ténylegesen kifizetett alapbér 5%-ával csökkenteni kell. A korlátozó tényező meglétét vagy hiányát a BVK HOLDING Zrt. gazdasági igazgatója és főkönyvelője együttesen igazolja.

2. Amennyiben 2013. évben közbeszerzési, adó- vagy egyéb hatóság jogerőre emelkedett határozatban foglaltan, 2 millió forintot elérő vagy meghaladó bírságot szab ki a BVK HOLDING Zrt.-re, a prémium célkitűzések értékelése eredményeként meghatározott kifizethető prémium összegét a tárgyévben ténylegesen kifizetett alapbér 5%-ával csökkenteni kell. Amennyiben 2013. év során több a fent definiált hatósági bírság is kiszabásra kerül, akkor a bírságok mértéke összeadódik, és a 2 millió forint korlátot a bírságok összegére kell alkalmazni. Jelen korlátozó tényezőt csak azokra a bírságokra vonatkozóan kell alkalmazni, melyek alapjául szolgáló jogsértés időszakában a vezető megbízatása már érvényben volt. A korlátozó tényező meglétét vagy hiányát a BVK HOLDING Zrt. gazdasági igazgatója és jogi igazgatója együttesen igazolja.

3.   Amennyiben a prémium célkitűzés értékelésének időpontjában
- van olyan, a belső ellenőrzés vagy tulajdonosi ellenőrzés által feltárt, intézkedési határidejében lejárt hiányosság, mely a vezető munkájára vagy a vezető által irányított területre vonatkozik és a hiányosság megszüntetésére tett intézkedés, illetve a végrehajtásról szóló jelentés a vezérigazgató által nem került elfogadásra, vagy
- a 2013. év során a BVK HOLDING Zrt. igazgatósága megállapította, és határozatba foglalta, hogy a vezető nem határidőre teljesítette valamely igazgatósági határozatban vagy közgyűlési határozatban foglalt kötelezettségét, a prémium célkitűzések értékelése eredményeként meghatározott kifizethető prémium összegét a tárgyévben ténylegesen kifizetett alapbér 5%-ával csökkenteni kell. A korlátozó tényező meglétét vagy hiányát a BVK HOLDING Zrt. belső ellenőre valamint a BVK HOLDING Zrt. Igazgatósági titkára együttesen igazolja. 

4.  Amennyiben az 2. számú mellékletben felsorolt közgyűlési előterjesztések, nem a hatályos szabályozásnak megfelelően kerülnek benyújtásra, a prémium célkitűzések értékelése eredményeként meghatározott kifizethető prémiumösszegét, a tárgyévben ténylegesen kifizetett alapbér maximum 5%-ával csökkenteni kell. Mivel a közgyűlési döntést igénylő témák a BVK HOLDING Zrt. tevékenységben olyan súlyúak, amik a vezetőktől közös munkát és közös felelősséget kívánnak, ezért jelen korlátozó tényezőt akkor is figyelembe kell venni a prémiumszámításnál, ha a vezető közvetlenül nem vesz részt közgyűlési előterjesztés előkészítésében. A prémium csökkentés mértékét a nem megfelelően benyújtott előterjesztések számarányában kell alkalmazni. Példa: ha 100 előterjesztésből 50 készült el a szabályozásnak megfelelően, akkor a tárgyévben ténylegesen kifizetett alapbér 2,5%-ával kell csökkenteni a kifizethető prémium összegét.
Jelen korlátozó tényező tekintetében szabályozásnak megfelelő az előterjesztés benyújtása, amennyiben az tartalmát tekintve szakmailag megalapozott és a Főpolgármesteri Hivatal mindenkor érvényes vonatkozó előírása (jelenleg hatályosan a 41/2013. (III.22.) számú Főpolgármesteri utasítás) által meghatározott tartalmi és alaki követelményeket betartva, határidőn belül átvételre kerül, a Főpolgármesteri hivatal hivatkozott utasításban megjelölt osztálya részéről. Jelen korlátozó tényező tekintetében határidőn belüli átadottnak minősül az előterjesztés, annak ellenére, hogy a fenti utasításban meghatározott határidőn túl kerül átadásra, ha írásos dokumentumban igazoltan annak a Fővárosi Közgyűlés általi sürgős tárgyalása indokolt, ha azt az előterjesztő írásban úgy kérte, vagy ha a korábban leadott munkaanyag újratárgyalása miatt kerül sor a véglegesített előterjesztés határidőn túli leadásra. 

Amennyiben a korlátozó tényezők közül több is teljesül, a prémium összegének csökkentését korlátozó tényezőnként külön-külön kell értelmezni, és azok csökkentő ereje, maximum a prémium célkitűzések értékelése eredményeként meghatározott kifizethető prémium összegének erejéig összeadódik.

A prémiumok kifizetésére vonatkozó kizáró okok:
1. A társaságnak 2014. május 31. napra nincs, a Tulajdonos által elfogadott, a könyvvizsgáló által záradékolt közzétehető 2013. évre vonatkozó beszámolója.
A fenti feltételeknek megfelelő beszámoló meglétét a BVK HOLDING Zrt. gazdasági igazgatója által ellenjegyzett dokumentum másolatával szükséges igazolni.
2. A társaságnak 2014. május 31. napra nincs a Tulajdonos által elfogadott, 2014. évre vonatkozó üzleti terve.
A fenti feltételeknek megfelelő üzleti terv meglétét a BVK HOLDING Zrt. a vonatkozó közgyűlési határozat másolatával szükséges igazolni.
3. A vezető munkaviszonyának megszüntetése a munkáltató részéről azonnali hatályú felmondással. Amennyiben a vezető évközben kapott prémium előleget, de a kifizetést követően a munkaviszonya rendkívüli felmondással szűnik meg, akkor a kifizetett előleget – 30 napon belül – maradéktalanul vissza kell fizetnie. 

Az 1-3. pontokban leírt kizáró tényezők bármelyikének fennállása esetén a prémiumok kifizetésére egyáltalán nem kerülhet sor. 

Amennyiben a korlátozó- vagy kizáró tényezők vizsgálatára vonatkozóan az értékelés időpontjában már megkezdett eljárás van folyamatban, úgy az eljárás lezárásáig csak prémium előleg fizethető ki. Az eljárást az általánosan elvárható legrövidebb időn belül le kell zárni.
Amennyiben a vezető munkaviszonya a prémiumfeladatok teljesítése előtt megszűnik (kivétel képez a rendkívüli felmondás) és a részarányos prémiumok kifizetésének nincs kizáró oka, akkor a részarányos prémiumok elszámolandóak, amikor a teljesítésük igazolhatóan megtörtént. 

Budapest, 2013. ……………………….


Kitűző vezető: ………………………………….
									  Tarlós István
								           Főpolgármester



A jelen dokumentumban foglaltakat tudomásul veszem. 

Átvettem:	…………………………………

Dátum:		Budapest, 2013. ………………


* a 2012. évi osztalékfizetés várható összege a Tagvállalatok I. féléves - a BVK HOLDING Zrt. Igazgatósága által elfogadott - adatai alapján kerül meghatározásra.
